钦定古今图书集成/明伦汇编/人事典/第007卷 > 《图书编》 > 《发明耳闻鼻臭》
## 钦定古今图书集成/明伦汇编/人事典/第007卷 > 《图书编》 > 《发明耳闻鼻臭》

《经》言：“肝主色，心主臭，脾主味，肺主声，肾主液。”鼻者，肺
之候而反知香臭，耳者，肾之候而反闻声。其意何也？
然：肺者，西方金也，金生于巳，巳者南方火，火者心，心
主臭，故令鼻知臭。肾者，北方水也，水生于申，申者西
方金，金者肺，肺主声，故令耳闻声。

五脏藏于中者难知，九窍通于外者易见。即其通于
外，以察其藏于中者，亦易易也。况口之于味，目之于
色，耳之于声，鼻之于臭，喉舌之于声音，尤有易知者
在乎。故“肺气通于鼻，肝气通于目，脾气通于口，心气
通于舌，肾气通于耳，三焦气通于喉”，五脏九窍，合外
内之道也。苟心不在焉，则视而不见，听而不闻，食而
“不知其味”，果知此义，而握其养德养生之枢焉，则一
以贯之，何病之有？